મુંબઈમાં જન્મેલા અને સામાન્ય ઝૂંપડપટ્ટીમાં મોટા થયેલા શાહિદે (રાજકુમાર યાદવ) નાનપણથી જ હિન્દુ-મુસ્લિમ વચ્ચેના તંગ સંબંધો જોયા છે. ૧૯૯૨માં મુંબઈમાં થયેલાં કોમી રમખાણો કરવા બદલ શાહિદની અરેસ્ટ પણ કરવામાં આવી હતી. એ અરેસ્ટ પછી જ શાહિદને જેહાદી બનાવવાનું ષડ્યંત્ર કટ્ટરવાદી મુસ્લિમોએ કર્યું અને બાળ-શાહિદને પાકિસ્તાન સંચાલિત કાશ્મીર મોકલી દેવામાં આવ્યો, જ્યાં તેણે આતંકવાદની તાલીમ લીધી. જોકે તાલીમ દરમ્યાન તેને કેટલાંક એવાં ખોટાં કામ સૂચવવામાં આવે છે જેમાં અનેક નર્દિોષોના જીવ જવાની સંભાવના છે. શાહિદ એ કામની ના પાડી દે છે અને સાચા રસ્તે વળવાના હેતુથી બધું છોડીને પાછો આવી જાય છે. જોકે શાહિદની કટોકટી હજી ઓસરી નથી. મુંબઈ પોલીસ શાહિદની અરેસ્ટ કરે છે અને તેના પર અમાનુષી અત્યાચાર કરવામાં આવે છે. એ અત્યાચાર પછી શાહિદને ટાડા હેઠળ જેલમાં ધકેલી દેવામાં આવે છે જ્યાં તે હિંમત હાર્યા વિના પોતાનું ભણવાનું આગળ વધારે છે અને વકીલાતની ડિગ્રી મેળવે છે. ૭ વર્ષના લાંબા અરસા પછી શાહિદ છૂટે છે અને નિર્દોષ મુસ્લિમોના માનવીય હક માટે લડવાનું શરૂ કરે છે. જોકે શાહિદની આ લડતમાં પણ અનેક જોખમો છે. કટ્ટરવાદી મુસ્લિમો તેને ઇસ્લામનો દુશ્મન માનવા માંડે છે તો કટ્ટર હિન્દુવાદીઓને શાહિદ હિન્દુત્વ માટે જોખમી લાગે છે, જ્યારે સત્ય હકીકત એ છે કે શાહિદને માનવીય લાગણી સિવાય કોઈનામાં રસ નથી.